இந்த உண்மை தெரியாமல் அப்பாவியாக நான் அந்த 1996 டிசம்பரில் வேதி ஆய்வுக்கூட கனவுகளுடன் அதில் விழுந்தேன். மருத்துவக்காப்பீடு என்னும் பகடியான புதைசேற்றின் ஆரம்பகாலமான அன்று முதலுதவி தருவதற்கு முன்பே ரத்தம்-சிறுநீர்-என ஏகப்பட்ட ‘டெஸ்ட்” எழுதிக் கொடுத்த வணிக மருத்துவமனை ஒன்றின் ’வேதி’ மோசடி என் தந்தையை என் கண் எதிரே மாய்த்திருந்த வேளை அது.ஏற்கனவே இரண்டாம் யுத்த கால பிரைமோலெவியின் ‘ இது ஒரு மனிதன் எனில்’ மட்டும் வாசித்திருந்தேன்.பிரபல இத்தாலிய எழுத்தாளர் இடாலோ கால்வினோ அந்த நூல் குறித்து அப்போதைய ஃப்ரண்ட் லைன் இதழில் எழுதியிருந்த விரிவான அறிமுகத்தைக் கண்டதால் அதைப் படித்தேன்.கொடிய மரணமுகாமின் அனுபவங்கள் நம்மைக் கிறங்கடித்து விடும். அவர் ஒரு வேதி அறிஞர் என்பதும்,மூன்றாம் தளத்தில் இருந்து லிஃப்ட் துளை வழியே கீழே விழுந்து அவர் தற்கொலை செய்து கொண்டு 1987இல் கொடூர மரணத்திற்குத் தன்னை ஆட்படுத்திக் கொண்டவர் எனவும் அறிந்திருந்தேன்….